Jon Kleppe

__NOTOC__
 
**Jon Kleppe** (født 1946) er en norsk sivilingeniør og professor i reservoarteknikk ved Institutt for petroleumsteknologi og anvendt geofysikk (IPT) ved NTNU. Han var den første nordmann som tok doktorgraden innen petroleumsfeltet (1974).

## Utdannelse og karriere
Kleppe er utdannet i USA med en mastergrad i maskinteknikk ved South Dakota School of Mines & Technology i 1971. I 1974 tok han doktorgraden (Ph.D.) i petroleumsteknologi (Petroleum Engineering) ved Texas A&M University, med avhandlingen *Production of oil from fractured reservoirs by water displacement*. 

I 1974 ble han forskningsleder ved Norges Teknisk-Naturvitenskapelige Forskningsråds (NTNFK) Kontinentalsokkelkontor. I 1975 flyttet NTNFK fra Oslo til Trondheim og ble en uavhengig enhet, Institutt for Kontinentalsokkelundersøkelser (IKU), nå SINTEF Petroleumsforskning. Kleppe var forskningsleder her til 1978. Han arbeidet deretter i Saudi-Arabia for et statlige oljeselskap i to og et halvt år, 1978–1981.

I 1981 ble han ansatt som professor i petroleumsteknologi ved NTH (senere integrert i NTNU), som den første norske professor i reservoarteknikk. Han var instituttleder ved Institutt for petroleumsteknologi og anvendt geofysikk i nærmere 20 år, til 2013. Han var også dekan ved Bergavdelingen (senere integrert i Fakultet for ingeniørvitenskap og teknologi, NTNU) i perioden 1990–1996.

Han var medlem av Underdalsutvalget som utarbeidet NOU 1995:28. Denne ledet opp til opprettelsen av NTNU i 1996.

### Undervisning
Kleppe så tidlig nødvendigheten av å undervise på engelsk i petroleumsfagene og som ble innført i 1993. Han har også tatt initiativ til samarbeid med en rekke land under utvikling, for at NTNU skulle kunne bidra til oppbygging av høyere utdanning innen petroleumsfagene. Dette gjelder blant annet Angola, Mosambik, Bangladesh og Tanzania. Dette arbeidet støttes økonomisk av NORAD og industrien.

Kleppe var i 2001 med på å sette i gang studentkurset «Eksperter i team», hvor fokus er på tverrfaglighet, samarbeidskompetanse og gruppeprosesser, knyttet til virkelige problemstillinger i industrien. I tillegg har han undervist i en rekke emner innen oljeutvinning og reservoarsimulering og har veiledet en rekke masterstudenter og ph.d.-kandidater.

### Forskning
Han hatt flere forskningsopphold i utlandet, blant annet som gjesteprofessor ved Stanford University, 1988–1989, og gjesteforsker i Elf, 1996–1997. Han har også vært lede for  Senter for integrerte operasjoner i petroleumsindustrien (IO Center). Senteret arbeider for å utvikle teknologi for bedre, tverrfaglig samarbeid innen reservoarstyring, boring, produksjonsoptimalisering, operasjoner og vedlikehold, logistikk og HMS. 

IO Center har hatt støtte fra Forskningsrådet og av industribedrifter og har hatt omfattende forskningssamarbeid med andre institusjoner, blant annet Stanford University og TU Delft. Senteret mottok prisen IBM OCR Award to år på rad (2011 og 2012). Senteret har etablert en årlig, internasjonal konferanse i Trondheim: IO Conference, med rundt 300 deltagere hvert år.

## Medlemskap, verv og hedersbevisninger
Kleppe er medlem av Norges Tekniske Vitenskapsakademi og Society of Petroleum Engineers.

I 2015 mottok han en pris fra Society of Petroleum Engineers (SPE): «SPE North Sea Distinguished Achievement for Petroleum Engineering Faculty».

I 2014 ble han tildelt «Oilman of the year»-prisen av SPE Norge. I begrunnelsen het det blant annet: «Prisen ble i år delt ut til en person som gjennom sitt arbeid har innehatt en fundamental rolle i det å bygge opp mye av petroleumsindustrien i Norge til det den er blitt i dag».

## Bibliografi
Kleppe har vært medforfatter av flere bøker og undervisningskompendier, og en lang rekke artikler, mange av dem sammen med ph.d.-kandidater og masterstudenter.

## Referanser


## Kilder
* Andersen, Ina (26. mai 2014) «Han er årets oljemann». *tu.no* (*[[Teknisk Ukeblad]]*)
* Carstens, Halfdan (2014) «Dedikert til utdanning». I: *GEO*, nr. 7 (og nettstedet *geo365.no*)
* Børresen, Anne K. (red.) og Jan Th. Kobberrød (red.) (2007) *Bergingeniørutdanning i Norge gjennom 250 år*. Trondheim, Tapir. ISBN 978-82-519-2213-5

## Eksterne lenker
* Kleppes profilside, NTNU
* Senter for integrerte operasjoner i petroleumsindustrien (IO Center)